Uredba Komisije (ES) št. 629/2003

z dne 8. aprila 2003

o spremembi Uredbe (ES) št. 528/1999 o določitvi ukrepov za izboljšanje kakovosti proizvodnje oljčnega olja glede dejavnosti, ki so upravičene do financiranja Skupnosti

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [1], kakor je bila nazadnje spremenjena z Uredbo (EGS) št. 1513/2001 [2], in zlasti člena 5(11) Uredbe,

ob upoštevanju naslednjega:

(1) Na podlagi člen 5(9) Uredbe št. 136/66/EGS se od 1. novembra 2001 1,4 % proizvodne pomoči za pridelovalce oljčnega olja in namiznih oljk dodeli za financiranje regionalnih ukrepov v državah članicah za izboljšanje kakovosti proizvodnje oljčnega olja in namiznih oljk ter njenega vpliva na okolje. Vendar pa se Uredba Komisije (ES) št. 528/1999 [3], kakor je bila spremenjena z Uredbo (ES) št. 593/2001 [4], ne sklicuje na proizvodnjo namiznih oljk.

(2) Uredbo (ES) št. 528/1999 je treba zato ustrezno spremeniti.

(3) Ukrepi, predvideni s to uredbo, so v skladu z mnenjem Upravljalnega odbora za olja in masti –

SPREJELA NASLEDNJO UREDBO:

Člen 1

Uredba (ES) št. 528/1999 se spremeni na naslednji način:

1. naslov se nadomesti z naslednjim:

"Uredba Komisije (ES) št. 528/1999 z dne 10. marca 1999 o ukrepih za izboljšanje kakovosti proizvodnje oljčnega olja in namiznih oljk;"

2. Člen 1 se spremeni na naslednji način:

(a) odstavek 1 se nadomesti z naslednjim:

"1. Ta uredba določa ukrepe, ki jih je treba sprejeti, in postopke, ki jih je treba izvesti, za izboljšanje kakovosti proizvodnje oljčnega olja in namiznih oljk na regionalni stopnji ter njenega vpliva na okolje.";

(b) odstavek 2 se spremeni na naslednji način:

(i) točke (b), (c), (d) in (e) se nadomestijo z naslednjim:

"(b) izboljšanje pogojev na podlagi katerih se gojijo in obdelujejo oljčna drevesa, oberejo, skladiščijo in predelajo oljke ter skladiščijo nastala olja in namizne oljke;

(c) strokovna pomoč za pridelovalce, oljarne in predelovalce namiznih oljk za izboljšanje okolja, kakovosti pridelanih oljk in njihove predelave v olje in namizne oljke;

(d) izboljšanje odstranjevanja ostankov drobljenja in predelave, tako da ne pride do škodljivih vplivov na okolje;

(e) usposabljanje, posredovanje podatkov in predstavitve kmetom, oljarnam in predelovalcem namiznih oljk o kakovosti oljčnega olja in namiznih oljk ter vplivu proizvodnje oljčnega olja in namiznih oljk na okolje;"

(ii) točka (g) se nadomesti z naslednjim:

"(g) sodelovanje s strokovnimi agencijami o raziskovalnih programih za izboljšanje kakovosti deviškega oljčnega olja in namiznih oljk ter istočasno izboljšuje okolje.";

(c) v odstavku 3 se drugi pododstavek nadomesti z naslednjim:

"Insekticide proti oljčni muhi se morajo uporabljati skupaj z beljakovinskimi vabami. Vendar pa se lahko v posebnih okoliščinah odobri uporaba insekticidov brez beljakovinskih vab pod vodstvom agencije, ki je odgovorna za predpisovanje obdelave. Insekticidi in njihov način uporabe morajo biti taki, da noben ostanek v oljkah z zadevnih območij ali v olju ali namiznih oljkah, ki so proizvedene iz njih, ne presega najvišjih dovoljenih stopenj, ki jih dovoljuje zakonodaja Skupnosti."

Člen 2

Ta uredba začne veljati z dnem objave v Uradnem listu Evropskih skupnosti.

Uporabljati se začne s 1. novembrom 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 8. aprila 2003

Za Komisijo

Franz Fischler

Član Komisije

[1] UL 172, 30.9.1966, str. 3025/66.

[2] UL L 201, 26.7.2001, str. 4.

[3] UL L 62, 11.3.1999, str. 8.

[4] UL L 88, 28.3.2001, str. 6.

--------------------------------------------------